b'\n_START_ARTICLE_\nGuglielmo Marconi\n_START_SECTION_\nNuoruus\n_START_PARAGRAPH_\nMarconi syntyi h\xc3\xa4nen is\xc3\xa4ns\xc3\xa4 omistamassa palazzo Marescalchissa (nyk. Palazzo Orlandini), Bolognassa, Italian kuningaskunnassa vuonna 1874. H\xc3\xa4nen is\xc3\xa4ns\xc3\xa4 oli italialainen maanomistaja Giuseppe Marconi ja h\xc3\xa4nen \xc3\xa4itins\xc3\xa4 oli irlantilainen Annie Jameson, irlantilaisen viskimerkin Jamesonin perustajan tyt\xc3\xa4r. Giuseppe oli aiemmin vuonna 1855 solminut avioliiton bolognalaisen naisen kanssa. Suhde p\xc3\xa4\xc3\xa4ttyi kuitenkin vuotta my\xc3\xb6hemmin, kun Giuseppen aviopuoliso kuoli synnytetty\xc3\xa4\xc3\xa4n Luigi-nimisen pojan. Leskeksi j\xc3\xa4\xc3\xa4nyt Giuseppe muutti poikansa kanssa h\xc3\xa4nen is\xc3\xa4ns\xc3\xa4 luokse t\xc3\xa4m\xc3\xa4n ostamalle tilalle Villa Griffonelle, joka sijaitsi 11 kilometri\xc3\xa4 Bolognasta Pontecchiossa. Giuseppen is\xc3\xa4 huolehti silkkiperhosten toukkien kasvattamisesta, kun Giuseppe sai teht\xc3\xa4v\xc3\xa4kseen huolehtia tilan maista. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 Giuseppe tapasi Bolognassa tulevan vaimonsa, joka oli tullut Italiaan opiskelemaan laulamista kun h\xc3\xa4nt\xc3\xa4 oli kielletty laulamasta lontoolaisessa oopperatalossa. Ongelmana oli kuitenkin se, ett\xc3\xa4 17 vuotta Annieta vanhempi Giuseppe oli italialainen ja j\xc3\xa4\xc3\xa4nyt leskeksi, joten Jamesonin vanhemmat eiv\xc3\xa4t hyv\xc3\xa4ksyneet suhdetta. He onnistuivat kuitenkin pit\xc3\xa4m\xc3\xa4\xc3\xa4n toisiinsa yhteyden salaisen kirjeenvaihdon kautta ja he avioituivat Ranskassa toukokuussa vuonna 1864, jolloin Annie tuli t\xc3\xa4ysi-ik\xc3\xa4iseksi. Vuosi suhteen solmimisen j\xc3\xa4lkeen syntyi Alfonso Villa Griffonessa ja yhdeks\xc3\xa4n vuotta my\xc3\xb6hemmin Guglielmo Bolognassa._NEWLINE_Er\xc3\xa4\xc3\xa4n tarinan mukaan Marconin synnytty\xc3\xa4 kaikki palatsin tarjoilijat kokoontuivat tuoreen \xc3\xa4idin s\xc3\xa4ngyn viereen katsomaan vastasyntynytt\xc3\xa4 poikaa. Tarinan mukaan er\xc3\xa4s tarjoilija ihmetteli kuinka suuret korvat pojalla oli. Annien kerrotaan vastanneen t\xc3\xa4h\xc3\xa4n, ett\xc3\xa4 poika tulisi pystym\xc3\xa4\xc3\xa4n korviensa avulla kuulemaan pienimm\xc3\xa4nkin \xc3\xa4\xc3\xa4nen ilmassa. Mik\xc3\xa4li tarina pit\xc3\xa4\xc3\xa4 paikkansa, \xc3\xa4iti sattui puhumaan osittain my\xc3\xb6s totta, vaikkei h\xc3\xa4n tiennytk\xc3\xa4\xc3\xa4n mit\xc3\xa4 h\xc3\xa4nen poikansa tulisi my\xc3\xb6hemmin keksim\xc3\xa4\xc3\xa4n. _NEWLINE_Marconi aloitti opiskelun julkisessa koulussa Firenzess\xc3\xa4 vasta alle 12-vuotiaana. H\xc3\xa4nen opiskelunsa ei sujunut kovinkaan hyvin, sill\xc3\xa4 h\xc3\xa4nt\xc3\xa4 kiusattiin koulussa h\xc3\xa4nen puhumansa bolognalais-irlantilaisen aksentin vuoksi. Seuraavana vuonna perhe muutti V\xc3\xa4limeren rannalla sijaitsevaan Livornoon, jossa Marconi p\xc3\xa4\xc3\xa4si opiskelemaan teknilliseen kouluun, joka oli enemm\xc3\xa4n h\xc3\xa4nen mieleen. T\xc3\xa4t\xc3\xa4 aiemmin h\xc3\xa4n suunnitteli uraa merivoimissa, mutta ep\xc3\xa4onnistui Livornon merisotakoulun p\xc3\xa4\xc3\xa4sykokeissa. Livornon teknillisess\xc3\xa4 instituutissa opiskelu meni Marconilta alle odotusten, eik\xc3\xa4 Marconi koskaan suorittanut korkeamman asteen koulutusta vaikka h\xc3\xa4n sai yksityisopetusta fysiikan osalta professori Vincenzo Rosalta. Kiinnostus fysiikkaan ja s\xc3\xa4hk\xc3\xb6tekniikkaan oli kuitenkin syttynyt. Nuoruudessaan h\xc3\xa4n my\xc3\xb6s oli kiinnostunut tieteellisten v\xc3\xa4lineiden suunnittelemisesta sek\xc3\xa4 mekaanisten kojeiden purkamisesta ja uudelleen kokoamisesta. H\xc3\xa4nen is\xc3\xa4ns\xc3\xa4 ei pit\xc3\xa4nyt poikansa harrastuksista ja halusi poikansa viett\xc3\xa4v\xc3\xa4n enemm\xc3\xa4n aikaa muun kuin "tieteellisen roskan" parissa. Pit\xc3\xa4\xc3\xa4kseen suhteet is\xc3\xa4\xc3\xa4ns\xc3\xa4 hyvin\xc3\xa4 Marconi harrasti elektroniikkaa salaisessa paikassa tilan puutarhassa. Marconin ja h\xc3\xa4nen \xc3\xa4itins\xc3\xa4 v\xc3\xa4linen suhde oli l\xc3\xa4heisempi ja \xc3\xa4iti halusi tukea poikaansa harrastuksissansa Vapaa-aikanaan h\xc3\xa4n harrasti tieteiden ohella my\xc3\xb6s pianon soittamista ja taimenten kalastamista._NEWLINE_Huonosti menneen kouluopiskelun takia Marconin tulevaisuus fyysikkona tai insin\xc3\xb6\xc3\xb6rin\xc3\xa4 ei vaikuttanut kovin hyv\xc3\xa4lt\xc3\xa4. T\xc3\xa4m\xc3\xa4n vuoksi h\xc3\xa4nen \xc3\xa4itins\xc3\xa4 haki apua Bolognan yliopiston fysiikan professori Augusto Righilt\xc3\xa4, joka oli erikoistunut s\xc3\xa4hk\xc3\xb6magneettisten aaltojen tutkimiseen. Marconin \xc3\xa4iti sai Righin loppujen lopuksi taivuteltua auttamaan Marconia. Yliopistoon opiskelemaan Righi ei Marconia saanut, mutta h\xc3\xa4n sai p\xc3\xa4\xc3\xa4syn yliopiston kirjastoon ja sai opetusta Righin laboratoriossa.\n_START_SECTION_\nRadion kehitt\xc3\xa4minen alkaa\n_START_PARAGRAPH_\nOllessaan velipuolensa Luigin kanssa lomamatkalla Alpeilla Marconi luki Heinrich Hertzin artikkelin, jossa t\xc3\xa4m\xc3\xa4 todistaa s\xc3\xa4hk\xc3\xb6magneettisen s\xc3\xa4teilyn olemassaolon. Marconi ymm\xc3\xa4rsi, ett\xc3\xa4 s\xc3\xa4teilyn avulla voitaisiin l\xc3\xa4hett\xc3\xa4\xc3\xa4 ja vastaanottaa viestej\xc3\xa4 langattomasti. T\xc3\xa4m\xc3\xa4 innosti Marconia niin paljon, ett\xc3\xa4 h\xc3\xa4n aloitti is\xc3\xa4ns\xc3\xa4 tilalla Villa Griffonessa Bolognassa vuonna 1894 kokeet tekem\xc3\xa4ll\xc3\xa4\xc3\xa4n parannetulla versiolla Hertzin rakentamasta koneesta. Ensimm\xc3\xa4iset signaalit siirtyiv\xc3\xa4t muutamia metrej\xc3\xa4, mutta pian h\xc3\xa4n pidensi matkan pariin kilometriin. Marconi tarjosi keksint\xc3\xb6\xc3\xa4 Italian hallitukselle, joka ei kiinnostunut. T\xc3\xa4m\xc3\xa4n j\xc3\xa4lkeen h\xc3\xa4n demonstroi laitetta Britannian postilaitokselle. 1896 h\xc3\xa4n oli saanut signaalin havaittua 13 kilometrin p\xc3\xa4\xc3\xa4ss\xc3\xa4.\n_START_SECTION_\nOma yritys\n_START_PARAGRAPH_\nHein\xc3\xa4kuussa 1897 Marconi perusti Lontoota kotipaikkanaan pit\xc3\xa4neen yrityksen The Wireless Telegraph & Signal Company (josta my\xc3\xb6hemmin tuli Marconi Wireless Telegraph Company). Yritys avasi radiotehtaan Chelmsfordiin Englantiin seuraavana vuonna, ty\xc3\xb6llist\xc3\xa4en 50 ihmist\xc3\xa4.\n_START_SECTION_\nPerhe ja kuolema\n_START_PARAGRAPH_\nMarconi oli naimisissa kaksi kertaa, ja h\xc3\xa4nell\xc3\xa4 oli poika ja kolme tyt\xc3\xa4rt\xc3\xa4. H\xc3\xa4n kuoli Roomassa 20. hein\xc3\xa4kuuta 1937. Marconi on haudattu Firenzeen Santa Croce -kirkkoon samaan riviin kuin Galileo Galilei ja Enrico Fermi.'